**განმარტებითი ბარათი**

**„ახმეტის მუნიციპალიტეტის მოსახლეობის სოციალური დახმარების 2020 წლის პროგრამის და მისი ბიუჯეტის დამტკიცების შესახებ“**

**ა) ზოგადი ინფორმაცია ნორმატიული აქტის პროექტის შესახებ:**

**ა.ა) ნორმატიული აქტის პროექტის მიღების მიზეზი:**

ნორმატიული აქტის პროექტის მიღების მიზეზი არის ის, რომ „ახმეტის მუნიციპალიტეტის მოსახლეობის სოციალური დახმარების 2019 წლის პროგრამის და მისი ბიუჯეტის დამტკიცების შესახებ“ ახმეტის მუნიციპალიტეტის საკრებულოს 2019 წლის 3 იანვრის N1 დადგენილებით განსაზღვრული ვადა იწურება მიმდინარე წლის 31 დეკემბერს. აქედან გამომდინარე, იმისათვის, რომ ახმეტის მუნიციპალიტეტის ტერიტორიაზე რეგისტრირებულმა და მცხოვრებმა პირებმა შეძლონ 2020 წლის დასაწყისიდანვე ამ პროგრამით სარგებლობა, საჭიროა რომ საკრებულოს მორიგ სხდომაზე მიღებულ იქნეს აღნიშნული დადგენილება.

**ა.ბ) ნორმატიული აქტის პროექტის მიზანი**

ნორმატიული აქტის პროექტის მიზანია ახმეტის მუნიციპალიტეტის ტერიტორიაზე რეგისტრირებულ და მცხოვრებ საქართველოს მოქალაქეებს ჰქონდეთ შესაძლებლობა ისარგებლონ ახმეტის მუნიციპალიტეტის სოციალური დახმარების პროგრამით გათვალისწინებული სხვადასხვა დახმარებით. ამისათვის ყოველწლიურად იზრდება როგორც სოციალური დახმარების პროგრამის ბიუჯეტი, ასევე პროგრამით გათვალისწინებული სამიზნე ჯგუფების რაოდენობა. აღნიშნული ხელს შეუწყობს საერთო სოციალური ფონის უკეთესობისკენ შეცვლას და უკიდურესად გაჭირვებულ პირთა სოციალური მდგომარეობის გაუმჯობესებას.

**ა.გ) ნორმატიული აქტის პროექტის ძირითადი არსი:**

ნორმატიული აქტის პროექტი შედგება ორი დანართისაგან. დანართი N1 მოიცავს ახმეტის მუნიციპალიტეტის სოციალური დახმარების 2020 წლის პროგრამას, სადაც განსაზღვრულია პროგრამის განხორციელების ვადა ( 2020 წლის 1 იანვრიდან 31 დეკემბრის ჩათვლით) პროგრამის ბიუჯეტი ( 598 700 ლარი) დაფინანსების წყარო, სოციალური ჯგუფები, სოციალური დახმარების ოდენობა, გაცემის წესი და დახმარების მისაღებად საჭირო დოკუმენტაცია.

პროგრამის მიხედვით სოციალური დახმარების სამიზნე ჯგუფებს წარმოადგენენ:

ა) სოციალურად დაუცველი ოჯახები, რომლებიც არ იღებენ სოციალურ შემწეობას და მათი ოჯახის სარეიტინგო ქულა არის 65 000-დან 80 000-მდე (ქულის მინიჭების თარიღიდან გასული უნდა იყოს არაუმეტეს 2 წელი); მრავალშვილიანი ოჯახები (რომელთაც ჰყავთ 4 და მეტი არასრულწლოვანი შვილი და არ იღებენ ,,დემოგრაფიული მდგომარეობის გაუმჯობესების ხელშეწყობის მიზნობრივი სახელმწიფო პროგრამის“ მე-5 მუხლის 1-ლი პუნქტით გათვალისწინებულ ბენეფიციართათვის იმავე მუხლის 21 პუნქტით გათვალისწინებულ ყოველთვიურ ფულად დახმარებას), მარტოხელა მშობლის სტატუსის მქონე პირები;

ბ) ეკონომიკურად გაჭირვებული და სოციალურად დაუცველი მოქალაქეები, ცერებრალური დამბლით დაავადებული და სხვა ფსიქომოტორული პათოლოგიის მქონე ბავშვები;

გ)შეზღუდული შესაძლებლობის მქონე პირები (18 წლამდე);

დ) უდედმამო ბავშვები (18 წლამდე);

ე) 95 წლის ასაკს გადაცილებული პირები;

ვ) საქართველოს ტერიტორიული მთლიანობისათვის ბრძოლაში დაღუპულთა ოჯახები;

ზ) მეორე მსოფლიო ომის ვეტერანები;

თ) გარდაცვლილ ომის ვეტერანთა ოჯახები;

ი) ოჯახები პირველი და მეორე ბავშვის შეძენის შემთხვევაში, ბავშვის ერთი წლის ასაკამდე, გარდა მაღალმთიან დასახლებაში მუდმივად მცხოვრები ოჯახებისა;

კ) უპატრონო მიცვალებული;

ლ) მაღალმთიან რეგიონში (თუშეთი) მუდმივად მცხოვრები პირები;

მ) მაღალმთიან რეგიონში (თუშეთი) მუდმივად და სეზონურად მცხოვრები ოჯახები/პირები;

ნ) ა(ა) იპ ,,ახმეტის მუნიციპალიტეტის სოციალური სახლის“ უფასო კვების ობიექტი;

ო) დიალიზის სახელმწიფო პროგრამით მოსარგებლე პირები;

პ) სტიქიის შედეგად უსახლკაროდ დარჩენილი ოჯახები;

ჟ) დიალიზის სახელმწიფო პროგრამით მოსარგებლე, ონკოლოგიური და ფსიქიკური პრობლემების მქონე ავადმყოფები;

რ) განსაკუთრებულ შემთხვევებში, ,,სოციალური პაკეტით განსაზღვრული დახმარების მსურველ პირთა განცხადებების განმხილველი კომისიის“ დასკვნის საფუძველზე გამოყოფილი სოციალური დახმარების მიმღები, ახმეტის მუნიციპალიტეტის ტერიტორიაზე რეგისტრირებული და ფაქტობრივად მცხოვრები, ეკონომიკურად გაჭირვებული, სოციალურად დაუცველი ფიზიკური პირები და ოჯახები, რომლებიც ვერ აკმაყოფილებენ სამიზნე ჯგუფის მოთხოვნებს ან კონკრეტული მიზეზების გამო ამ ეტაპზე შეუძლებელია დახმარება სოციალური პროგრამის სხვა მუხლებიდან;

ს) უსინათლოები;

ტ) ბიოლოგიურ ოჯახში რეინტეგრირებული ბავშვები;

უ) დაუნის სინდრომის მქონე პირები;

ფ) აუტისტური სპექტრის მქონე პირები;

ქ) საქართველოს ტერიტორიული მთლიანობისათვის ბრძოლის მონაწილე შშმ პირები.

დანართი N2-ში მოცემულია „ახმეტის მუნიციპალიტეტის მოსახლეობის სოციალური დახმარების 2020 წლის პროგრამის“ ბიუჯეტი, სადაც ცხრილის სახით მოცემულია სამიზნე ჯგუფები და ბენეფიციართა რაოდენობა, სოციალური დახმარების ოდენობა ლარებში ერთპირზე/ოჯახზე და თითოეული პროგრამისთვის გათვალისწინებული თანხის ჯამური რაოდენობა, ასევე პროგრამის ჯამური თანხა, რომელიც გასულ წელს შეადგენდა 533 520 ლარს ახლა შეადგენს 598 700 ლარს. კერძოდ, პირველ მუხლში მითითებული თანხა (ელექტროენერგიის ან ბუნებრივი აირის გადასახადის თანადაფინანსება) შემცირდა 13 000 ლარამდე, აღსანიშნავია ისიც, რომ ამ მუხლს დაემატა ბუნებრივი აირის გადასახადის თანადაფიანსება, რომელიც არ იყო გათვალისწინებული გასული წლის პროგრამით; მეორე მუხლში - ეკონომიკურად გაჭირვებულ და სოციალურად დაუცველ მოქალაქეთა სტაციონარული მკურნალობის დაფინანსება გაიზარდა 233 000 ლარიდან 250000 ლარამდე, მესამე მუხლში შშმ ბავშვების დახმარება 3000 ლარიდან 6000 ლარამდე გაიზარდა, უდედმამო ბავშვების საახალწლო და სააღდგომო დახმარების პაკეტის თანხა შეადგენდა 100 ლარს და გაიზარდა 200 ლარამდე, ომის ვეტერანთა სადღესასწაულო და დაკრძალვის სარიტუალო ხარჯების თანხა გაიზარდა 1500 ლარიდან 3250 ლარამდე. „სასურსათო პაკეტი მაღალმთიან დასახლებაში (თუშეთში) მუდმივად მცხოვრებთათვის“ ბენეფიციართა რაოდენობა გაიზარდა 32-მდე და ბიუჯეტიც გაიზარდა 6400 ლარამდე; სოციალური სახლის ბენეფიციართა რაოდენობა გაიზარდა 350-მდე და დაფინანსების თანხა გაიზარდა 150 000 ლარიდან 188 200 ლარამდე. დიალიზის პროგრამით მოსარგებლე პირების ტრანსპორტის ხარჯები ერთ პირზე გაიზარდა 600 ლარამდე და მთლიანი თანხა შეადგენს 12 000 ლარს 20 ბენეფიციარზე. დიალიზის სახელმწიფო პროგრამით მოსარგებლე ონკოლოგიური და ფსიქიკური პრობლემების მქონე პაციენტების მედიკამენტების თანხის თანადაფინანსება გაიზარდა 37 000 ლარიდან 40 000 ლარამდე, განსაკუთრებული შემთხვევებისთვის განსაზღვრული თანხა 29 000 ლარიდან 35 000 ლარამდე გაიზარდა, აუტისტური სპექტრის მქონე პირთა ერთჯერადი ფულადი დახმარება აუტიზმის ცნობადობის ამაღლების მსოფლიო დღისთვის გაორმაგდა და შეადგენს 1500 ლარს 10 ბენეფიციარზე, .დაემატა ახალი პუნქი - საქართველოს ტერიტორიული მთლიანობისათვის ბრძოლაში მონაწილე შშმ ვეტერანების ერთჯერადი 250 ლარიანი დახმარება გაიზარდა, შეიცვალა მკურლალობის და რეაბილიტაციის დახმარებით- 9 ბენეფიციარისთვის 600 ლარის ოდენობით, ჯამური თანხა 5400 ლარი.

**ბ) ნორმატიული აქტის პროექტის ფინანსური დასაბუთება**

**ბ.ა)** ნორმატიული აქტის პროექტის მიღება გამოიწვევს დამატებითი ხარჯების გაღებას ახმეტის მუნიციპალიტეტის ბიუჯეტიდან.

**ბ.ბ) ნორმატიული აქტის პროექტის გავლენა ბიუჯეტის საშემოსავლო ნაწილზე**

ნორმატიული აქტის პროექტის მიღება მოახდენს გავლენას **ახმეტის მუნიციპალიტეტის 2020 წლის ბიუჯეტის საშემოსავლო ნაწილზე.**

**ბ.გ) ნორმატიული აქტის პროექტის გავლენა ბიუჯეტის ხარჯვით ნაწილზე**

ნორმატიული აქტის პროექტის მიღება გავლენას იქონიებს **ახმეტის მუნიციპალიტეტის 2020 წლის ბიუჯეტის ხარჯვით ნაწილზე.**

**გ) ნორმატიული აქტის პროექტის ავტორი და ინიციატორი**

**გ.ა)** ნორმატიული აქტის პროექტის ავტორია ახმეტის მუნიციპალიტეტის მერია.